RO Jurnalul Oficial al Uniunii Europene C 72/13

Raport final al consilierului-auditor (1)

Instrumente financiare derivate pe rata dobânzii în franci elvețieni

(Încălcare având ca obiect marja de licitație)

(AT.39924)

(2015/C 72/09)

La data de 24 iulie 2013, Comisia Europeană („Comisia”) a inițiat proceduri în temeiul articolului 11 alineatul (6) din Regulamentul (CE) nr. 1/2003 al Consiliului (2) împotriva The Royal Bank of Scotland Group plc, The Royal Bank of Scotland plc, UBS AG, JPMorgan Chase & Co, JPMorgan Chase Bank, National Association, Credit Suisse Group AG, Credit Suisse International și Credit Suisse Securities (Europe) Limited (denumite împreună „părțile”).

În urma discuțiilor de tranzacționare și a propunerilor de tranzacționare, în conformitate cu articolul 10a alineatul (2) din Regulamentul (CE) nr. 773/2004 al Comisiei (3), la data de 23 septembrie 2014 Comisia a adoptat o comunicare privind obiecțiunile („CO”) în care se menționa că părțile au participat în perioada 7 mai-25 septembrie 2007 la o încălcare a articolului 101 din Tratatul privind funcționarea Uniunii Europene și a articolului 53 din Acordul privind SEE.

Încălcarea se referă la anumite instrumente financiare derivate pe rata dobânzii în franci elvețieni tranzacționate extrabursier pe termen scurt cu o scadență de până la 24 de luni („ST OTC CHIRD”). Părțile au convenit să stabilească marje de licitație fixe mai mari pentru ST OTC CHIRD în cauză în tranzacțiile cu terți, menținând totodată marje de licitație mai mici pentru tranzacțiile dintre ele. Scopul acestor contacte era, în primul rând, de a diminua costurile de tranzacție suportate de părți și de a păstra lichiditățile în cadrul instituțiilor participante, urmărindu-se totodată să se impună marje mai largi terților și, astfel, părțile să obțină profituri mai mari. În al doilea rând, părțile au avut obiectivul de a afecta capacitatea altor actori de pe piață de a concura în aceleași condiții ca și ele.

Prin răspunsurile lor la CO care le-a fost adresată, părțile au confirmat faptul că textul acesteia reflecta conținutul propunerilor lor de tranzacționare.

În temeiul articolului 16 din Decizia 2011/695/UE, am analizat dacă proiectul de decizie adresată părților abordează numai obiecțiunile cu privire la care li s-a dat acestora posibilitatea să își facă cunoscute punctele de vedere și am ajuns la o concluzie afirmativă.

Având în vedere cele de mai sus și dat fiind că părțile nu mi-au adresat nicio cerere sau reclamație (4), consider că în acest caz s-a respectat exercitarea efectivă a drepturilor procedurale ale părților.

Bruxelles, 17 octombrie 2014. Wouter WILS

(1) În temeiul articolelor 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri în domeniul concurenței (JO L 275, 20.10.2011, p. 29).

(2) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO L 1, 4.1.2003, p. 1).

(3) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE (JO L 123, 27.4.2004, p. 18).

(4) În temeiul articolului 15 alineatul (2) din Decizia 2011/695/UE, părțile la procedurile în cazurile de cartel care se angajează în discuții de tranzacționare în temeiul articolului 10a din Regulamentul (CE) nr. 773/2004 pot sesiza consilierul-auditor în orice etapă a procedurii de tranzacționare pentru a garanta exercitarea efectivă a drepturilor lor procedurale. A se vedea și punctul 18 din Comunicarea Comisiei privind desfășurarea procedurilor de tranzacție în vederea adoptării de decizii în temeiul articolelor 7 și 23 din Regulamentul (CE) nr. 1/2003 al Consiliului în cazurile privind cartelurile (JO C 167, 2.7.2008, p. 1).